《送中丞王阳明抚镇江右》
明代·白圻

龙江风静潮初落，枫叶芦花秋漠漠。船头击鼓催发船，为君起漠劝君酌。

怜君独擅八斗才，夙承家学继抡魁。纳忠一疏昭日月，谪官三载留尘埃。

清朝选拔采廷论，碧海神虬岂终困。省寺回翔几十年，超陟内台持帝宪。

惭予仰德如斗山，敢云契谊同金兰。二子从君辱陶冶，耳提面命开蒙顽。

使旌摇曳西江路，天子恩威两宣布。礼乐三年笔底翻，甲兵数万胸中富。

大敷文教畅武功，帝曰汝来匡朕躬。唐虞治道在古学，朝夕岩廊沃圣衷。

作者简介：白圻（1466—1517），明常州府武进人，字辅之。白昂子。成化二十年进士。授南京户部主事，历浙江布政司参议，奏免长兴县被灾农田赋额。累迁右副都御史总督南京粮储，疏请革冗费冗食以平衡收支，颇切时宜。